Neuvoston asetusta (EY) N:o 428/2009 muutettiin raportointikaudella kerran: 12. lokakuuta 2015 annetulla komission delegoidulla asetuksella (EU) 2015/2420 saatettiin asetuksen liitteessä I oleva EU:n valvontaluettelo ajan tasalle ja sisällytettiin asetukseen muutoksia, jotka oli hyväksytty monenvälisissä vientivalvontajärjestelyissä vuonna 2014. Vuoden 2015 EU:n valvontaluetteloon on näin ollen sisällytetty yli sata muutosta, joista suurin osa on peräisin Wassenaarin järjestelystä ja ohjusteknologian valvontajärjestelystä. Muutokset liittyvät etenkin työstökoneiden, ilmailuteknologian ja ilma-alusten siiventaittojärjestelmien, avaruusalusten varusteiden ja siviilikäyttöön tarkoitettujen miehittämättömien ilma-alusten valvontaan sekä tiettyjen salattujen tietoturvatuotteiden poistamiseen valvontaluettelosta. Lisäksi asetuksen liitteisiin II ja IV tehtiin liitteeseen I tehtyjen muutosten edellyttämät mukautukset. Uutta ajantasaistettua ja konsolidoitua EU:n valvontaluetteloa alettiin soveltaa 25. joulukuuta 2015, mikä auttaa EU:ta noudattamaan kansainvälisiä sitoumuksiaan vientivalvonnan suhteen ja EU:n viejiä niiden tuotteiden osalta, joiden valvontaparametreja löysättiin.

2.3 Kansalliset täytäntöönpanotoimenpiteet

Asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Siinä kuitenkin säädetään, että jäsenvaltioiden on toteutettava toimenpiteitä tiettyjen säännösten täytäntöön panemiseksi ja että tiedot näistä toimenpiteistä on julkaistava Euroopan unionin virallisessa lehdessä. Euroopan unionin virallisessa lehdessä julkaistiin 13. helmikuuta 2015 ilmoitus, jossa annettiin yleiskuva jäsenvaltioiden toteuttamista toimenpiteistä, jotka koskivat muiden muassa välitystoiminnan ja kauttakulun valvonnan laajentamista, valvonnan laajentamista luetteloon kuulumattomiin tuotteisiin yleistä turvallisuutta ja ihmisoikeuksia koskevista syistä, kansallisten yleisten vientilupien käyttöönottoa, EU:n sisäisten siirtojen valvonnan soveltamista luetteloon kuulumattomiin tuotteisiin, valvonnan täytäntöönpanoa samoin kuin tietoja kansallisista vientivalvontaviranomaisista.

3. Kaksikäyttötuotteiden koordinointiryhmän toiminta

Asetuksen 23 artiklalla perustetaan kaksikäyttötuotteiden koordinointiryhmä, jossa komission ja jäsenvaltioiden asiantuntijat tutkivat vientivalvonnan soveltamista koskevia kysymyksiä vientivalvonnan käytännön toteutuksen johdonmukaisuuden ja tehokkuuden parantamiseksi kaikkialla EU:ssa.

3.1 Täytäntöönpanokysymyksiä koskevat kuulemiset

Kaksikäyttötuotteiden koordinointiryhmässä järjestettiin raportointikaudella kuulemisia useista asetuksen täytäntöönpanoon liittyvistä ajankohtaisista kysymyksistä. Koordinointiryhmä piti seitsemän kokousta ja keskusteli erityisistä valvontakysymyksistä, kuten ”erityisesti suunniteltujen komponenttien” määritelmästä, T5-todistusten vaatimisesta vientituotteiden poistumistullitoimipaikalla, taajuusmuuntajien valvonnasta, ”viejän” määritelmän soveltamisesta ”jälleenmyyjiin”, kauttakulun valvonnan soveltamisesta kaksikäyttötuoteasetuksen mukaisesti ja kaksikäyttötutkimuksen valvonnasta.

Koordinointiryhmä järjesti jäsenvaltioiden toteuttamien toimenpiteiden täytäntöönpanoa koskevien tietojen teknisen vaihdon ja valmisteli jäsenvaltioiden toteuttamia toimenpiteitä koskevan päivitetyn ilmoituksen julkaistavaksi virallisessa lehdessä (ks. edellä).

Koordinointiryhmä tarkasteli tiedonvaihdon menetelmiä ja toimintamallia ja suoritti kattavan vientilupatietojen kokoamisurakan (vuoden 2014 tiedoista) lisätäkseen tiedonvaihtoa jäsenvaltioiden välillä ja EU:n kaksikäyttötuotteiden vientivalvonnan läpinäkyvyyttä. Koordinointiryhmä osallistui myös Tukholman kansainvälisen rauhantutkimuslaitoksen SIPRIn ja Ecorysin toteuttamaan tiedonkeruuprojektiin, jolla tuetaan vientivalvontapolitiikan uudelleentarkastelua varten tehtävää vaikutustenarviointia.

Koordinointiryhmä seurasi yhdessä tullihallintojen kanssa perustamansa teknisen alaryhmän toimintaa. Alaryhmä tarkastelee tullin toteuttaman valtuutettujen talouden toimijoiden ohjelman mahdollista lähentämistä vientivalvonnan sisäiseen vaatimustenmukaisuusohjelmaan. Koordinointiryhmä antoi tukensa teknisen alaryhmän päätelmille. Se oli tyytyväinen etenkin yhteisten ohjeiden kehittämiseen sisäisiin vaatimustenmukaisuusohjelmiin liittyviä EU:n laajuisia standardeja varten ja yhteistyön tehostamiseksi tulli- ja vientivalvontaviranomaisten välillä.

Koordinointiryhmä seurasi valvontateknologian asiantuntijaryhmän toimintaa. Ryhmässä jäsenvaltioiden ja komission asiantuntijat keskustelevat kysymyksistä, jotka liittyvät verkkovalvontateknologian valvontaan, ja vaihtavat tietoja alaansa liittyvästä kehityksestä. Asiantuntijaryhmä tarkasteli valvonnan täytäntöönpanoon ja teknisiin parametreihin liittyvää kehitystä ja vaihtoi näkemyksiä valvontaan sovellettavista kansallisista, Euroopan tason ja monenvälisistä lähestymistavoista sekä niiden mahdollisista vaikutuksista ihmisoikeuksiin ja EU:n ja sen kansalaisten turvallisuuteen. Lisäksi asiantuntijaryhmä järjesti tapaamisia teollisuuden, tiedeyhteisön ja muiden kansalaisyhteiskunnan järjestöjen kanssa.

3.2 Tekninen tuki EU:n valvontaluettelon päivitysten valmistelussa

Kaksikäyttötuotteiden koordinointiryhmä järjesti teknisiä kuulemisia, joilla se tuki EU:n valvontaluettelon ajan tasalle saattavan komission delegoidun asetuksen laadintaa. Kansalliset asiantuntijat jakoivat teknistä asiantuntemusta toimivaltaisten viranomaisten kanssa ja antoivat näille koulutusta ja toivat koordinointiryhmän erityisistunnossa esille tärkeimmät valvontaluetteloon tehtävät muutokset.

3.3 Kaksikäyttötuotteiden vientivalvontaa koskevat EU:n suuntaviivat

Koordinointiryhmä käynnisti valmistelut EU:n suuntaviivojen laatimiseksi tukemaan jäsenvaltioiden välistä jäsenneltyä tietojenvaihtoa ja konsultointia asetuksen (EY) N:o 428/2009 liitteessä I olevan 5 ryhmän 2 osassa olevan huomautuksen 3 (salausta koskeva huomautus) soveltamisesta sekä ”viejän” määritelmästä tapauksissa, joissa osallisena on jälleenmyyjä.

3.4 Tiedonvaihto toimivaltaisten viranomaisten välillä

Kaksikäyttötuotteiden koordinointiryhmä tuki edelleen kaksikäyttötuotteita koskevan sähköisen järjestelmän kehittämistä. Järjestelmä on komission ylläpitämä suojattu ja koodattu sähköinen järjestelmä, jonka tarkoituksena on mahdollistaa tehokas tiedonvaihto vientivalvontaviranomaisten ja komission välillä. Koordinointiryhmä sisällytti sähköiseen järjestelmään uusia toiminteita ja parannuksia, joilla etenkin vahvistetaan tietojen vaihtoa muiden muassa epäämispäätöksistä, jotka tehdään asetuksen (EU) N:o 833/2014 (EU:n pakotteet Venäjän federaatiolle) 2 ja 2 a artiklan perusteella aineettomista teknologiansiirroista. Joulukuussa 2015 otettiin lisäksi käyttöön uusi, entistä turvallisempi käyttöoikeuksia ja niiden hallintaa koskeva toiminto. Järjestelmään lisättiin lokakuussa 2015 uusi tärkeä osio, jolla tuetaan tietojen vaihtamista epäämispäätöksistä, jotka on tehty tiettyjen sellaisten tavaroiden kaupasta, joita voi käyttää kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rankaisemiseen, annetun asetuksen (EY) N:o 1236/2005 (nk. kidutuksen vastainen asetus) nojalla. Tämä noudattelee komission linjausta parantaa turvallisuusnäkökohtiin liittyvän vientivalvonnan eri välineiden välistä synergiaa.

3.5 Avoimuus ja vuoropuhelu teollisuuden ja tiedeyhteisön kanssa